b'\n_START_ARTICLE_\nMate Dolenc\n_START_SECTION_\n\xc5\xbdivljenje in delo\n_START_PARAGRAPH_\nNjegovo pravo ime je Matev\xc5\xbe, \xc5\xa1ele kasneje je dobil vzdevek Mate. Po kon\xc4\x8dani osnovni \xc5\xa1oli se je vpisal na klasi\xc4\x8dno gimnazijo v njegovem rojstnem mestu, nato pa je \xc5\xa1tudiral primerjalno knji\xc5\xbeevnost na Filozofski fakulteti v Ljubljani, vendar \xc5\xa1tudija ni nikoli dokon\xc4\x8dal. Za tri leta se je zaposlil pri Mladini, od leta 1973 pa deluje kot svobodni pisatelj. V svojih delih uporablja predvsem veliko humorja, ironije, v\xc4\x8dasih celo sarkazma. Te sestavine \xc4\x8drpa iz lastnega pogleda na \xc5\xbeivljenje._NEWLINE_Najprej je veljal za pisatelja urbanega sveta in mestne mladine, kasneje pa je spremenil zvrst pisanja in kot pravi sam, pi\xc5\xa1e \xc2\xbbo ribi\xc4\x8dih in ribah in podvodnem svetu in o kmetih in vinogradnikih, o otokih in morju, pa v mnogih novelah o slovenskih vaseh in trgih in Gorjancih in Obali in Vipavski dolini in celo Afriki itd.\xc2\xab_NEWLINE_Kar nekaj \xc4\x8dasa je sodeloval z otro\xc5\xa1ko revijo Kekec, kjer je v rubrikah Jekleni konji\xc4\x8dek in Moja \xc5\xa1iroka cesta na poseben na\xc4\x8din predstavljal stvari iz sveta odraslih. V navti\xc4\x8dni reviji Val redno objavlja \xc4\x8dlanke na temo Jadrana._NEWLINE_Njegovo mladinsko delo Ozvezdje Jadran je bilo leta 2004/2005 predpisano za Cankarjevo priznanje za 7. in 8. razred osemletne osnovne \xc5\xa1ole._NEWLINE_Njegovo delo Vampir z Gorjancev je bilo prevedeno v \xc4\x8de\xc5\xa1\xc4\x8dino, v hrva\xc5\xa1\xc4\x8dini pa je iz\xc5\xa1el prevod njegovega dela Pomr\xc4\x8dina mora (2004). Tudi sam veliko prevaja iz hrva\xc5\xa1\xc4\x8dine (\xc5\xbdarko Ben\xc4\x8di\xc4\x87, S trnkom po Jadranu, 2003; Ante Ivi\xc4\x87 in Stjepan Dunatov, Vonji in okusi dalmatinske kuhinje, 2004) ter angle\xc5\xa1\xc4\x8dine (Robert Anson Heinlein, Vesoljski bojevniki, 1998; Hunter S. Thompson, Strah in groza v Las Vegasu, 1999).\n_START_SECTION_\nPriznanja in nagrade\n_START_PARAGRAPH_\nZa svoja dela je leta 1986 prejel Levstikovo nagrado, Kajuhovo nagrado, leta 1995 pa je za deli Pes z Atlantide in Rum in \xc5\xa1ah prejel nagrado pre\xc5\xa1ernovega sklada. _NEWLINE_Je dvakratni prejemnik nagrade desetnica za mladinska dela, in sicer leta 2014 za kratko prozno delo Lete\xc4\x8da ladja ter leta 2015 za delo Mali princ z otoka. Leta 2011 je prejel tudi nagrado ve\xc4\x8dernica za Ma\xc5\xa1\xc4\x8devanje male ostrige.'